**ОБРАЗЛОЖЕЊЕ**

**1. Уставни основ за доношење Закона**

Уставни основ за доношење Закона о потврђивању Изменe Међународне конвенције о Хармонизованом систему назива и шифарских ознака робе садржан је у члану 99. став 1. тачка 4. Устава Републике Србије, према којем Народна скупштина потврђује међународне уговоре када је законом предвиђена обавеза њиховог потврђивања.

**2. Разлози за потврђивање Измене међународног уговора**

Законом о ратификацији Међународне конвенције о Хармонизованом систему назива и шифарских ознака робе, сачињене у Бриселу 14. јуна 1983. године на енглеском и француском језику и Протокола о измени и допуни Конвенције, сачињеног у Бриселу 24. јуна 1986. године (,,Службени лист СФРЈ – Међународни уговори”, број 6/87), Законом о ратификацији Измене Анекса номенклатуре Хармонизованог система уз Међународну конвенцију о Хармонизованом систему назива и шифарских ознака робе (,,Службени лист СФРЈ – Међународни уговори”, број 14/91) и Законом о потврђивању Измене Анекса номенклатуре Хармонизованог система уз Међународну конвенцију о Хармонизованом систему назива и шифарских ознака робе (,,Службени лист СРЈ – Међународни уговори”, број 2/97), у даљем тексту: ХС Конвенција, Република Србија се као страна уговорница ове конвенције обавезала да, ће од дана када за њу ХС Конвенција ступи на снагу њена номенклатура Царинске тарифе и статистичка номенклатура бити усаглашене са Хармонизованим системом, као и да примењује остале одредбе Конвенције. Конвенција је донета под покровитељством Светске царинске организације (СЦО), односно Савета за царинску сарадњу.

У складу са важећим чланом 8. Конвенције, Савет разматра предлоге за измену ХС Конвенције, које припрема Комитет за Хармонизовани систем, и препоручује их странама уговорницама по поступку из члана 16. Конвенције, осим ако било која чланица Савета која је страна уговорница Конвенције, захтева да се предлози у целини или делимично врате Комитету на поновно разматрање. Број предлога (резервација) за поновно разматрање по истом питању који се може уложити, није ограничен. У складу са чланом 16. Конвенције, Савет може странама уговорницама препоручити измене Конвенције.

Сходно наведеној процедури, депозитар ове конвенције (СЦО) је дописом Генералног секретара број 19NL0034 од 5. фебруара 2020. године, обавестио стране уговорнице да се прихвата Препорука Савета усвојена на 132. седници од 30. јуна 2018. године, за измену члана 8. Конвенције. Препорука се односи на ограничавање броја предлога (резервација) за поновно разматрање, на два предлога (резервације), које се могу уложити на Коментар, одлуке о сврставању, друга мишљења за тумачење Хармонизованог система и препоруке за обезбеђивање једнообразности у тумачењу и примени Хармонизованог система. Препорука је прихваћена имајући у виду да, у складу са чланом 16. став 2. ове конвенције, није било приговора на Препоруку Савета у року од шест месеци. Циљ предложених измена је успостављање процедуре која олакшава поступак поновног разматрања неког питања од стране Комитета за Хармонизовани систем или упућивања питања Савету и ограничавање могућности страна уговорница за приговор на неко од поменутих питања, на највише два пута, како би се избегло да се унедоглед достављају приговори и на тај начин отежава и успорава процес доношења одлука, које су од суштинске важности за уједначену праксу у сврставању одређене робе у свим чланицама.

**3. Стварање финансијских обавеза за Републику Србију извршавањем међународног уговора**

Извршавањем Измене Међународне конвенције о Хармонизованом систему назива и шифарских ознака робе не стварају се нове финансијске обавезе за Републику Србију.

**4. Процена финансијских средстава потребних за извршавање међународног уговора**

За извршавање Измене Међународне конвенције о Хармонизованом систему назива и шифарских ознака робе нису потребна финансијска средства из буџета Републике Србије.